DA Den Europæiske Unions Tidende C 233/18

Sag anlagt den 22. juli 2009 — Evropaïki Dynamiki mod EASA

(Sag T-297/09)

2009/C 233/34

Processprog: engelsk

Parter

Sagsøger: Evropaïki Dynamiki — Proigmena Systimata Tilepikoinonion Pliroforikis kai Tilematikis AE (Athen, Grækenland) (ved lawyers N. Korogiannakis og M. Dermitzakis)

Sagsøgt: European Aviation Safety Agency

Sagsøgerens påstande

— EASA's beslutninger om at vælge sagsøgeren, der har afgivet bud som svar på en åben udbudsprocedure EASA.2009.OP.02, del 1, del 2, del 3 og del 5 om IKT-tjenester (EUT 2009/S 22-030588), som den anden og tredje kontrahent i rækkefølgen, meddelt sagsøgeren ved fire separate skrivelser, dateret den 12. maj 2009, 8. juli 2009, 13. juli 2009 og 15. juli 2009, og alle forbundne beslutninger vedtaget af EASA, herunder beslutningen om at tildele kontrakten til de valgte bydende, annulleres.

— EASA tilpligtes at betale 6 100 000 EUR til sagsøgeren i erstatning for de tab, som sagsøgeren har lidt som følge af den omhandlede udbudsprocedure.

— EASA tilpligtes at betale sagsøgerens sagsomkostninger og udgifter i forbindelse med dette søgsmål, også hvis sagsøgeren ikke får medhold i nærværende søgsmål.

Søgsmålsgrunde og væsentligste argumenter

I denne sag nedlægger sagsøgeren påstand om annullation af sagsøgtes beslutning om at vælge sagsøgeren, der har afgivet bud som svar på den åbne udbudsprocedure for IKT-tjenester (EASA.2009.OP.02), som den anden og tredje kontrahent i rækkefølgen, og at tildele kontrakten til de valgte tilbudsgivere. Sagsøgeren har endvidere nedlagt påstand om erstatning for påståede tab som følge af udbudsproceduren.

Sagsøgeren har gjort følgende anbringender gældende til støtte for søgsmålet:

For det første har sagsøgeren gjort gældende, at EASA har tilsidesat princippet om god forvaltningsskik og ligebehandlingsprincippet, idet den ikke har overholdt udelukkelseskriterierne i finansforordningens artikel 93, stk. 1, og artikel 94 (1) ved ikke at udelukke en af deltagerne i det valgte konsortium fra udbudsproceduren, som af de nationale myndigheder blev anklaget for — og endog erkendte at være skyldig i — ulovlige aktiviteter, nærmere bestemt bedrageri, korruption og bestikkelse, inden for rammerne af kontrakter tildelt af de offentlige myndigheder i Den Europæiske Union og internationalt, samt forfalskning af regnskabsbøger, og idet en anden valgt tilbudsgiver havde foretaget alvorlig misligholdelse af sine aftalemæssige forpligtelser i forhold til Kommissionen. Sagsøgte tilsidesatte herved både artikel 133a og 134 i gennemførelsesbestemmelserne (2) og artikel 45 i direktiv 2004/18/EF (3).

Sagsøgeren har endvidere påberåbt sig sagsøgtes embedsforseelse, der følger af en af de valgte tilbudsgiveres potentielle anvendelse af underleverandører fra lande, der ikke er omfattet af WTO-aftalen om offentlige indkøb (GPA).

For det andet hævder sagsøgeren, at sagsøgte foretog åbenbare fejlskøn og ikke gav en begrundelse i strid med finansforordningen og gennemførelsesbestemmelserne hertil, samt i strid med direktiv 2004/18/EF og artikel 253 EF. Sagsøgeren har anført, at sagsøgte også har tilsidesat ligebehandlingsprincippet, idet en af de valgte tilbudsgivere ikke havde overholdt udbudsbetingelserne.

(1) Rådets forordning (EF, Euratom) nr. 1605/2002 af 25.6.2002 om finansforordningen vedrørende De Europæiske Fællesskabers almindelige budget (EFT L 248, s. 1).

(2) Kommissionens forordning (EF, Euratom) nr. 2342/2002 af 23.12.2002 om gennemførelsesbestemmelser til Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget (EFT L 357, s. 1).

(3) Europa-Parlamentets og Rådets direktiv 2004/18/EF af 31.3.2004 om samordning af fremgangsmåderne ved indgåelse af offentlige vareindkøbskontrakter, offentlige tjenesteydelseskontrakter og offentlige bygge- og anlægskontrakter (EUT L 134, s. 114).